**GEOGRAFIJA, 7. razred, 10. teden** (25. 5. – 29. 5. 2020)

*Učne snovi ne zapisujete več v zvezke. V 9. tednu ste pri navodilih dobili* ***povzetek celotne snovi o Aziji****, ki ga ste ga že natisnili in nalepili v zvezek.* *Tisti, ki te možnosti nimate, si ga lahko postopoma prepisujete v zvezek.*

**17. šolska ura: PODNEBJE IN RASTLINSTVO AZIJE**

* Počasi in natančno **preberite besedilo** **o podnebju in rastlinstvu Azije** v **učbeniku** na **str. 109-110**.
* Razmislite, kateri **dejavniki** (in kako) **vplivajo na podnebje** v Aziji:
  + **Geografska lega** (razprostira se preko vročega, subtropskega, zmerno toplega in mrzlega toplotnega pasu – ponovi njihovo lego s pomočjo zemljevida sveta v **atlasu** na **str. 164-165**!).
  + **Razporeditev visokih gorstev** (večinoma v smeri Z-V): naravna pregrada, ki vlažnim zračnim masam iznad oceana z juga zapira dostop v notranjost celine – **kje bo vlažno in kje sušno**? (oglej si razporeditev gorovij v **atlasu** na **str. 90-91**)
  + **Monsunski vetrovi ali monsuni**: vetrovi, ki nastanejo zaradi različnega segrevanja celine in južno ležečega morja. (imate predznanje, da se voda segreva in ohlaja počasneje kot zrak, novost pa je, da vetrovi vedno pihajo z območja z visokim pritiskom proti območju z nizkim pritiskom) Delovanje monsunov morate zelo dobro poznati, zato si **natančno preberite besedilo** **v učbeniku** na **str. 109-110** ter si oglejte vse skice.
    - **poletni monsun**: topel in vlažen; **zimski monsun**: suh in hladen

Celotno območje delovanja monsunskih vetrov imenujemo **Monsunska Azija** (= J in JV Azija).

* S pomočjo **klimogramov** na **str. 109** ter **karte rastlinstva** na **str. 110** razmislite o **podnebnih tipih** ter **pripadajočem rastlinstvu**:
  + Klimogram Jakutska (Severna Azija): tundrsko podnebje, tundra in tajga
  + Klimogram Šanghaja (Vzhodna in del osrednje Azije): zmerno toplo podnebje, listnati gozd, stepa
  + Klimograma Rijada in Urumčija (Arabski polotok, celinska notranjost): puščavsko podnebje, puščavsko rastlinstvo (razlika v temperaturi med krajema je zato, ker Urumči leži na višji nadmorski višini)
  + Klimogram Kalkute (Južna, JV Azija): savansko podnebje, rastlinstvo savana in monsunski gozd
  + Klimogram Singapurja (JV Azija): ekvatorialno podnebje, tropski deževni gozd
  + V Aziji najdemo tudi gorsko podnebje (visokogorje) in sredozemsko podnebje (Mala Azija).
* **Ponavljanje in utrjevanje**:
  + V **delovnem zvezku** na **str. 36** rešite **vajo 51**.
  + **Ponovite delovanje monsunov v Aziji**.

**18. šolska ura: PREBIVALSTVO AZIJE**

* Dobro si **preberite besedilo** o prebivalstvu Azije v **učbeniku** na **str. 111-112**. Zraven preberite še poglavji Družbena geografija Azije ter Azija je rasni, verski in kulturni mozaik prebivalstva na vaših **povzetkih**.
* **Gostota poselitve**: ugotovite **gosto in redko poseljena območja** s pomočjo **učbenika** in **atlasa** na **str. 90**.
* **Hitra rast števila prebivalstva**: na spletni strani <https://www.worldometers.info/world-population/asia-population/> si oglejte trenutno hitrost naraščanja prebivalstva v Aziji … Neverjetno!
* Spoznajte nov pojem **DEMOGRAFSKA EKSPLOZIJA**: izredno hitro naraščanje prebivalstva.
* Preberite si, kako se je z **demografsko eksplozijo spopadla Kitajska** (**učbenik** na **str. 112** ter **povzetek**) – **je takšno ravnanje moralno/etično?**
* Spoznajte **rasno** in **versko sestavo** Azije.
* **Ponavljanje in utrjevanje**:
  + Razmislite o težavah hitrega naraščanja prebivalstva v Aziji. Dobro se naučite, kaj pomeni pojem **demografska eksplozija**. Pojasnite, kako so se te težave lotili na **Kitajskem**.
  + **Utrjujte orientacijo na zemljevidu:** vadite iskanje naravnih enot na **zemljevidu Azije v atlasu**.